Tăriceanu susține că nu are nicio relevanță faptul că Giuliani a fost plătit ca să trimită scrisoarea pentru amnistierea penalilor

Președintele ALDE, Călin Popescu Tăriceanu, a susținut miercuri că faptul că Rudy Giuliani a fost plătit pentru a trimite președintelui Klaus Iohannis scrisoarea prin care cere amnistierea celor condamnați penal în România nu are nicio relevanță.

„Atâta vreme cât activităţile de lobby se desfăşoară legal şi activităţile de lobby sunt remunerate, nu, nu are nicio relevanţă. Mai mult de atât, firmele de lobby îmbrăţişează o cauză care urmează să o susţină oficial dacă cred în ea, ceea ce înseamnă că Rudolph Giuliani în prealabil s-a informat despre situaţia din România şi a făcut acest demers în cunoştinţă de cauză. Firmele sau cei care fac lobby fac această activitate dacă au convingerea că pledează pentru o cauză corectă, şi această activitate este şi legiferată şi acceptată, fără rezerve, în toate ţările Uniunii Europene şi în America. Nu văd de ce la noi ar trebui să fie pusă într-o cheie negativă, nu văd”, a menţionat preşedintele Senatului, citat de Agerpres.

Potrivit acestuia, important este mesajul transmis de Giuliani.

„Cred că mai important decât această chestiune, dacă vreţi, mi se pare esenţa mesajului, esenţa mesajului lui Giuliani, care este una foarte puternică şi care semnalează gravele abuzuri din justiţie, gravele abuzuri comise de DNA, conlucrarea nefirească, nesănătoasă, ilegală, anticonstituţională dintre SRI şi DNA, justiţie, parchete s.a.m.d.. Haideţi să ne referim la lucrurile astea, cred că astea reprezintă esenţa problemei care trebuie să ne preocupe”, a mai declarat Călin Popescu-Tăriceanu.

Rudy Giuliani a recunoscut miercuri pentru portalul Politico.eu că a fost plătit pentru a scrie scrisoarea adresată lui Klaus Iohannis. Giuliani a spus că a primit onorariu de la firma Freeh Group International Solutions. Firma este deținută de fostul director FBI Louis Freeh, avocat al fugarului Adamescu. Potrivit informațiilor G4Media.ro, Freeh are legături și cu alt fugar celebru, Puiu Popoviciu, condamnat la 7 ani de închisoare pentru corupție și fugit în Londra.

”Mi-au plătit onorariul”, a spus Giuliani despre firma Group International Solutions, dar nu a vrut să dezvăluie suma primită.

Giuliani a mai declarat pentru Politico.eu că scrisoarea ”s-a bazat pe un raport al lui Louis Freeh pe care l-am revizuit”.

Un prestigios avocat american a declarat pentru Politico.eu că ”e surprinzător” faptul că Giuliani nu a dezvăluit în scrisoarea sa că a trimis-o în numele unui client.

De altfel, mesajul din scrisoarea lui Giuliani seamănă extrem de mult cu mesajele transmise de Louis Freeh în apărarea penalilor.